**B e s z á m o l ó**

***Bátaapáti közbiztonsági helyzetéről, a közbiztonság érdekében tett intézkedésekről***

***és az azokkal kapcsolatos feladatokról***

Bátaapáti település területén a Bonyhádi Rendőrkapitányság KMB Csoportjának körzeti megbízottja (dr. Müller Zoltán r. ftzls.) hosszú ideje teljesít szolgálatot. Ennek az állandóságnak köszönhetően kiváló kapcsolatot ápol a helyi önkormányzattal, civil szervezetekkel, valamint az egyes rendészeti feladatokat ellátó személyekkel. A körzeti megbízott jól ismeri a település problémáit, folyamatos kapcsolatot tart a lakossággal.

A közterületi jelenlét biztosítása a 2019. évben is folyamatos volt, a körzeti megbízott kollégák szolgálatszervezése úgy történt, hogy lehetőség szerint a hét valamennyi napján legyen rendőr a településen. A közterületen eltöltött óraszámok növelése továbbra is kiemelt cél, a lakosság szubjektív biztonságérzetének erősítése érdekében.

Bűnügyi helyzet alakulása:

A statisztikai adatok alapján Bátaapáti községben az értékelt időszakban az összes rendőri eljárásban regisztrált bűncselekmény száma 4, ami előző évhez képest nem változott. A korábbi évek kedvező tendenciájához képest – kivéve a 2016. évet, amikor 3 bűncselekmény történt – még további csökkenést jelent.

A településen regisztrált, közterületen elkövetett bűncselekmények száma kettőről egyre csökkent.

A 14 kiemelten kezelt bűncselekménytípus közül a községben 1 rongálás történt.

Összességében a kiemelten kezelt bűncselekmények száma az előző évhez képest nem változott. 2019-ben 1 db ilyen jellegű bűncselekmény vált ismertté, 2018-ban szintén egy jármű önkényes elvétele.

Szabálysértések alakulása:

Az értékelt időszakban 2 db regisztrált szabálysértési eljárás került elrendelésre 2 db tulajdon elleni szabálysértés elkövetése miatt.

A 2018. évi adatok alapján 3 db szabálysértési eljárás, melyből 1 db tulajdon elleni szabálysértés, 1 db magánlaksértés szabálysértés, további 1 db pedig valótlan bejelentés szabálysértés elkövetése miatt indult eljárás.

Baleseti helyzet alakulása:

A 2019. évet vizsgálva egész Tolna megye baleseti számainak alakulása kedvező képet mutatott, viszont a közlekedési kultúra javítása és a balesetmegelőzés területen további előre lépésre lehet szükség.

A településen áthaladó útvonalon éves szinten nagy forgalom halad keresztül, melyek nagy száma tovább növeli a balesetveszély kockázatát.

A tavalyi évben Bátaapáti község területén lakott területen belül 1 db anyagi kárral járó, sérülés nélküli regisztrált közlekedési baleset történt.

 A településhez tartozó, de lakott területen kívüli útszakaszon közlekedési baleset nem történt.

A térségben baleseti okként elsősorban a gyorshajtás, illetve az elsőbbségi-, kanyarodási- és előzési szabályok be nem tartása volt megállapítható.

Bátaapáti vonatkozásában elmondható, hogy az elmúlt évet is kiegyensúlyozott, szélsőségektől mentes időszak jellemezte. A bűnügyi számadatok kedvezően alakultak, bizonyos bűncselekményfajták száma tovább csökkent (objektív közbiztonság). Nem történt a településen olyan jellegű bűncselekmény, amely a lakosságot hosszabb időn keresztül félelemben vagy rettegésben tartotta volna (szubjektív közbiztonság). Szolgálatszervezéssel-és tervezéssel biztosítottuk a rendszeres rendőri jelenlétet. Jogsértések esetén a szükséges intézkedéseket megtettük. Folyamatos együttműködést és párbeszédet tartunk fenn a települések lakosságával, civil szervezetekkel, önkormányzatokkal.